ཕ་ཡུལཞེས་པའི་ཡི་གེ་འདི་གཉིས་ལ་མི་སུ་དང་སུ་ཡིན་ཡང་།ཧ་ཅང་འདང་ཆེན་པོ་ཞིག་ཡོད་པ་འདྲ།མི་གཉིས་ངོ་འཕྲད་དུས།ཁྱོའི་ཕ་ཡུལ་གང་ནས་རེད།ཅེས་སྔོན་དུ་སྐད་ཆ་འདི་འདྲི་གིན་ཡོད།ངའི་སེམས་སུ་ཡང་།ཆུང་དུས་ནས་ཕ་ཡུལ་ཞེས་པ་འདི་རྣ་བས་གོ་ན།སེམས་སུ་དོན་མེད་དུ་བརྩེ་འདང་ཆེན་པོ་ཞིག་ཆགས་འདུགནམ་ཡིན་ཡང་།རང་གི་ཕ་ཡུལ་གྱི་གནས་ཚུལ་ཕྲན་ཙམ་རེ་ཅི་དྲན་གང་དྲན་གྱིས་མི་གཞན་ལ་བཤད་པ་སྟེ།ཕ་ཡུལ་གྱི་ས་བཟང་རབས་དང་ཆུ་ཞིམ་རབས།རྩྭ་རྩི་ཤིང་དང་མེ་ཏོག་མང་བོ་ཡོད་རབས།རྟ་ཟོག་ལུག་གསུམ་མང་རབས།ཕ་ཡུལ་ནི་སྐྱིད་པོ་ཡིན་རབས་སོགས།མདོར་ན།ཁ་གང་དབུགས་ཀྱིས་འབྱོན་ཚད་ཕ་ཡུལ་ལ་བསྟོད་པ་བྱེད་པ་ཡིན།མ་གཞི་ང་མིན་ཡང་།ང་དང་ན་འདྲའི་ལོ་ཚོད་ཀྱིས་མི་ཚང་མ་ནི་ཕ་ཡུལ་བཟང་རབས་བཤད་མཁན་རྐྱང་རྐྱང་ཡིན།མི་སུ་ཡིན་ཡང་རང་གི་ཕ་ཡུལ་དེ་འདྲ་བཟང་ཞིང་སྐྱིད་པོ་ཡིན་ན།ཕ་ཡུལ་དང་ཁ་བྲལ་ནས་ས་མཐར་མི་ཡོང་པ་འདྲ་རེད།འོན་ཀྱང་།ངའི་གཡས་གཡོན་ན་ཡོད་པའི་མི་མང་ཆེ་བ་ནི།རང་ས་རང་ཡུལ།རང་གི་གཅེས་པའི་ཕ་ཡུལ་དང་ཁ་བྲལ་ནས།ས་མཐར་འཁྱམས་ཡོང་བ་དག་དག་རེད།ཡང་བསམ་བློ་རེ་བཏང་ན།མི་སུ་དང་སུ་ཡིན་ཡང་།རང་གི་ཕ་ཡུལ་དང་ཁ་བྲལ་འདོད་མེད་ནའང་།ཁ་མི་བྲལ་ཐབས་མེད་ཀྱི་དོན་རྐྱེན་རེ།ང་རང་དང་འདྲ་བར་ཡོད་ཁོ་ཐག་རེད།འོན་ཀྱང་།མི་སུ་དང་སུ་ཡིན་རུང་།ཅི་འདྲའི་ཐག་རིང་ས་མཐར་སོང་ཡང་།རང་གི་ཕ་ཡུལ་སེམས་ནས་བརྗེད་ཐབས་མེད།ཡང་རང་ས་རང་ཡུལ་དུ་བསྡད་ཡོད་པའི་མི་ཚོས།རང་ས་སྐྱིད་པ་དང་།ཕ་ཡུལ་དུ་བསྡད་ཡོད་པ་ནི་སྐྱིད་པོ་ཡིན་པར་བསམ་གྱིན་ཡོད་མེད་མི་ཤེས།